Lav et referat af nedenstående tekst:

Tekst:
Flaget er hejst, gangene pyntet, og ude foran klasselokalerne hænger dekorerede papskilte med teksten: 'Velkommen'. Sommerferien er slut for de fleste. Også eleverne på Hjallerup Skole. Mandag byder skolen velkommen til alle elever fra 0. til 9. klasse. I alt vender 615 folkeskoleelever tilbage til klasselokalerne. For 72 af dem er dagen dog en smule mere speciel. De starter nemlig i 0. klasse. 6-årige Esmeralda Kristine Knudtzon er én af dem, der netop er startet i skole. Hun har glædet sig. - Jeg har været spændt på, om vi skulle lave noget bestemt, siger hun. En usikker fremtid Corona-pandemien har de seneste to år haft konsekvenser for både elever og lærere med hjemmeskole, isolation og strenge corona-restriktioner. Skolelederen er derfor spændt på, hvad det kommende skoleår bringer. - Generelt så er vi trygge ved det. Men vi ved ikke, hvad der kommer til at ske i løbet af efteråret. Så vi er da lidt afventende i forhold til, hvordan det helt konkret kommer til at se ud, siger Michael Ring, der er skoleleder på Hjallerup Skole. Skolen har tidligere været nødt til at sende elever hjem i isolation. De tager derfor alle midler i brug for at stoppe en eventuel smittespredning. - Vi har valgt at holde fast i, at hver klasse har eget toilet. Vi har også valgt, at man skal vaske hænder, når man kommer i skole og efter frikvarter. Og så har vi valgt, at eleverne skal inddeles i forskellige zoner, fortæller Michael Ring. Uvaccinerede vil blive smittet Selvom der bliver passet ekstra godt på i skolerne, så er det ikke ensbetydende med, at de helt kan undgå coronavirus, fortæller Søren Brostrøm, der er direktør i Sundhedsstyrelsen. - Der vil komme smitte blandt uvaccinerede, som de fleste børn jo er. Så det er noget, vi accepterer. Det ved vi, vil ske. Rigtig mange af børnene vil ikke selv blive syge, siger Søren Brostrøm. Den melding påvirker dog ikke Esmeraldas far. Han er ikke nervøs for at sende sin datter i skole. - Der er ved at være godt styr på det efterhånden. Flere og flere bliver så småt vaccineret, så det ser jeg ikke det helt store problem i, siger Per Christian Knudtzon, der er far til Esmeralda. Familien Knudtzon har før været sendt i coronaisolation, og skulle uheldet være ude i Esmeraldas nye klasse, så er de klar til at gøre, hvad der skal til. - Så må vi jo bare i isolation igen. Så nemt er det, siger han. Skolelederen på Hjallerup Skole håber, at coronaisolation og hjemmeskole er noget, der snart vil høre fortiden til. - Det ville være fantastisk med et almindeligt skoleår nu her. Et skoleår hvor corona ikke vil komme til at vise sig for meget, siger Michael Ring.

Referat:
Sommerferien er slut for eleverne på Hjallerup Skole. Men selvom forældrene er trygge ved at sende børnene i skole, så er skolelederen spændt på, hvordan corona kommer til at påvirke skoleåret.